La presentació del llibre 'L’interés per la llengua dels valencians' dóna pas als Premis Literaris ‘Ciutat de Sagunt’
01 de juny 2018

![Imagen 1](/media/wmydaic5/99img_5775_cuerpo.jpg)![Imagen 2](/media/dvhlfma1/99img_5746_cuerpo.jpg)

​

En la vesprada d'ahir, dijous 31 de maig, a les 19.30 hores va tindre lloc la presentació del llibre _L’interés per la llengua dels valencians_, de Josep Daniel Climent. L'acte es va dur a terme en l'Aulari del Centre Cultural Mario Monreal i va assistir l'autor del llibre, Josep Daniel Climent; l'alcalde de Sagunt, Quico Fernández; l'editor, Vicent Baydal; i el tècnic de Dinamització Lingüística, Òscar Pérez.

_L’interés per la llengua dels valencians_ és el tercer volum fins ara dels que ha dedicat l'investigador Josep Daniel Climent a estudiar i divulgar les principals figures i fites relacionades amb la recuperació de la llengua. El perquè d'este llibre està basat a conéixer millor el passat de la llengua des d'una perspectiva valenciana, augmentar l'estima per la llengua pròpia que tot valencià hauria de tindre i incidir en la formació de la personalitat valenciana col·lectiva, de la identitat nacional.

 ![](/media/0kibe3vk/99img_5738_cuerpo.jpg)  
  

Quico Fernández va destacar durant la seua intervenció, com a filòleg, la posada en valor del valencià, la riquesa de la llengua i els seus usos en l'actualitat. Climent va assegurar que la seua intenció, amb este llibre sobre l'evolució social i política de la llengua, és portar el lector a conéixer no solament el nostre passat més immediat, sinó també a entendre millor el present i, sobretot, a reflexionar i aportar nous elements d'anàlisi sobre el futur de la nostra societat. Segons l'autor, no són “**píndoles de passat, sinó llavors de futur**”.

Per les pàgines d'este llibre desfilen alguns dels personatges, llibres i fets que han sigut molt importants per a fer que la societat valenciana perceba el valencià com una llengua de cultura, digna i amb projecció de futur. Noms com els de Manuel Joaquim Sanelo, Teodor Llorente, Lluís Fullana, Josep Ribelles, Carles Salvador, Manuel Sanchis Guarner, Josep Giner, Enric Valor, Nicolau Primitiu Gómez o Francesc Ferrer Pastor reben una atenció específica, en correlació amb unes vides dedicades en cos i ànima a l'impuls de la llengua. També dones com Empar Navarro, Maria Beneyto, Anna Rebeca Mezquita o Maria Ibars, el record de les quals encara lluita contra l'oblit d'una societat amnèsica de veus femenines.

![](/media/1tan4dmt/99img_5714_cuerpo.jpg)  
 

Igualment, també es fa memòria de la importància de determinades publicacions i activitats de referència al llarg del segle XX, com l'Acte d'Afirmació Valencianista de 1914, la tasca de l'Associació Protectora de l'Ensenyament Valencià i d'Acció Valenciana durant els anys 30, la publicació del _Diccionari català-valencià-balear_, _La llengua dels valencians_ i _Lliçons de Gramàtica Valenciana_ o la posada en marxa dels cursos de llengua de Lo Rat Penat durant la postguerra. És, en definitiva, un homenatge a l'esforçat i titànic treball d'una sèrie de valencians, el llegat dels quals continua animant la nostra trajectòria històrica.

A més, esta vesprada, a les 19.30 hores tindrà lloc la presentació dels llibres guanyadors dels ‘Premis Literaris Ciutat de Sagunt’ 2017, que enguany són la compilació d'obres _Teoria del càstig_, de l'escriptor i professor Àlan Greus; _Tríptics dels déus absents_, poemari de Juan Carlos Tries, i la peça teatral _Portam al bosc_, de Joan Ramon Gironès. L'acte tindrà lloc en un espai privilegiat per a la cultura: la sala oberta de la Via del Pòrtic de Sagunt. Com en altres ocasions, els autors signaran les obres en finalitzar l'acte, que seran regalades per l'Ajuntament. Prèviament, a les 19.00 hores, es farà una visita guiada en l'espai arqueològic de la Via del Pòrtic.

![](/media/upclhyqx/99img_5761_cuerpo.jpg)  
![](/media/qzmdttdv/99img_5786_cuerpo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/la-presentacio-del-llibre-l-interes-per-la-llengua-dels-valencians-dona-pas-als-premis-literaris-ciutat-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-presentacio-del-llibre-l-interes-per-la-llengua-dels-valencians-dona-pas-als-premis-literaris-ciutat-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-presentacio-del-llibre-l-interes-per-la-llengua-dels-valencians-dona-pas-als-premis-literaris-ciutat-de-sagunt/ "Linked In")
*   [](mailto:?body=https://aytosagunto.es/va/actualitat/la-presentacio-del-llibre-l-interes-per-la-llengua-dels-valencians-dona-pas-als-premis-literaris-ciutat-de-sagunt/)